મોબાઇલ ફોનનું માર્કેટ ભારતમાં બહુ મોટું છે, પણ તેની સૌથી મોટી ફેક્ટરી ભારતમાં હોય તે સમાચાર તરત માન્યામાં ન આવે. જોકે મોટા ભાગના અખબારોએ નોઈડામાં તૈયાર થયેલી સેમસંગની મોબાઈલ ફેક્ટરીના સમાચાર ચમકાવ્યાં તેના કારણે ઘણાં લોકો તે જાણતા થયાં છે. આ સમાચાર એ રીતે પણ અગત્યના છે કે ભારત સૌથી વધુ ઈલેક્ટ્રોનિક્સ વસ્તુઓની આયાત કરે છે. કીમતી હૂંડિયામણ ક્રૂડ ઓઈલ પાછળ નહીં, પણ સ્માર્ટ ફોન, સ્માર્ટ ટીવી અને બીજી ઈલેક્ટ્રોનિક્સ આઈટેમ્સની આયાતમાં વપરાઈ જાય છે. મોબાઈલ ફોનમાં ચીન, કોરિયા, તાઈવાનની કંપનીઓનો દબદબો છે. આઇફોન લોકપ્રિય થયો, પણ તેનુંય ઉત્પાદન થાય ચીનમાં.